ai4bharat/Pralekha huggingface dataset:
नागरिक उड्डयन मंत्रालय
केंद्रीय नागरिक उड्डयन मंत्री श्री ज्योतिरादित्य सिंधिया ने पुणे और बैंकॉक के बीच सीधी उड़ान का उद्घाटन किया
इस हवाई मार्ग पर विमान बोइंग 737 अपनी सेवाऐं प्रदान करेगा और यह उड़ान सप्ताह में चार दिन संचालित होगी
केंद्रीय नागरिक उड्डयन और इस्पात मंत्री श्री ज्योतिरादित्य एम सिंधिया ने आज पुणे से बैंकॉक के लिए सीधी उड़ान का उद्घाटन किया।
यह उड़ान 12 नवंबर 2022  से पुणे-बैंकाक-पुणे के बीच संचालित होगी। यह उड़ान इस मार्ग पर प्रत्येक मंगलवार, गुरुवार, शनिवार और रविवार को निम्नलिखित कार्यक्रम के अनुसार संचालित होगी:
|
|
उड़ान सं.
|
|
क्षेत्र
|
|
प्रस्थान
|
|
आगमन
|
|
फ्रीक्वेंसी
|
|
एयरक्राफ्ट
|
|
एसजी 81
|
|
पीएनक्यू-बीकेके
|
|
18:45
|
|
00:40
|
|
मंगलवार, गुरूवार, शनिवार, रविवार
|
|
बी-737
|
|
एसजी 82
|
|
बीकेके-पीएनक्यू
|
|
14:15
|
|
17:10
|
|
मंगलवार, गुरूवार, शनिवार, रविवार
|
|
बी-737
अपने संबोधन में, श्री ज्योतिरादित्य सिंधिया ने कहा कि पुणे और बैंकॉक के बीच यह हवाई संपर्क व्यापार, शिक्षा और निवेश के क्षेत्र में भारत और थाईलैंड के बीच द्विपक्षीय आदान-प्रदान को प्रोत्साहित करेगा।
मंत्री महोदय ने कहा कि पुणे हवाई अड्डा देश का एक महत्वपूर्ण हवाई अड्डा है और सरकार इसके बुनियादी ढांचे के विकास को गति दे रही है। इस हवाई अड्डे का नया टर्मिनल अगले वर्ष सितंबर तक पूरा हो जाएगा, नया अंतरराष्ट्रीय कार्गो टर्मिनल दिसंबर 2024 तक विकसित होने की उम्मीद है। इस बीच, अंतरराष्ट्रीय और घरेलू उपयोग दोनों के लिए एक एकीकृत एयर कार्गो टर्मिनल मार्च 2023 तक बनकर तैयार हो जाएगा। एक मल्टी लेवल पार्किंग पहले ही तैयार की जा चुकी है और जल्द ही खुलेगी।
स्पाइसजेट की उड़ान एसजी 81 पुणे से 1845 बजे प्रस्थान करेगी और 0040 बजे बैंकॉक पहुंचेगी और फ्लाइट एसजी 82 बैंकॉक से 1415 बजे प्रस्थान करेगी और 1710 बजे पुणे पहुंचे। इस रूट पर विमान बोइंग 737 का संचालन किया जाएगा।
इस उद्घाटन कार्यक्रम के अवसर पर स्पाइसजेट के सीएमडी श्री अजय सिंह, सीएमडी और एमओसीए, एएआई, स्पाइसजेट एवं पुणे के स्थानीय प्रशासन के अन्य गणमान्य व्यक्ति भी उपस्थित थे।
उड़ान पर पिछली प्रेस विज्ञप्ति यहां देखी जा सकती है-
https://pib.gov.in/PressReleseDetail.aspx?PRID=1872817
वित्त मंत्रालय
दीपावली की पूर्व संध्या पर सरकार ने पेट्रोल और डीजल पर उत्पाद शुल्क में कमी की घोषणा की
पेट्रोल और डीजल पर उत्पाद शुल्क में कल से क्रमश: 5 रुपये और 10 रुपये की कटौती की जाएगी
पेट्रोल और डीजल के दाम उसी हिसाब से कम हो जाएंगे
डीजल पर उत्पाद शुल्क में कमी पेट्रोल की तुलना में दोगुनी होगी और आगामी रबी सीजन के दौरान किसानों के लिए एक प्रोत्साहन का काम करेगी
लोगों को राहत देने के लिए राज्यों से भी पेट्रोल और डीजल पर वैट कम करने का आग्रह किया गया
भारत सरकार ने कल से पेट्रोल और डीजल पर केंद्रीय उत्पाद शुल्क में क्रमश: 5 रुपये और 10 रुपये की कमी करने का महत्वपूर्ण फैसला किया है। पेट्रोल और डीजल की कीमतें उसी हिसाब से कम हो जाएंगी।
डीजल पर उत्पाद शुल्क में कमी पेट्रोल की तुलना में दोगुनी होगी। भारतीय किसानों ने अपनी कड़ी मेहनत से लॉकडाउन के दौरान भी आर्थिक विकास की गति को बनाए रखा और अब डीजल पर उत्पाद शुल्क में भारी कमी आने वाले रबी सीजन के दौरान किसानों को राहत देगी।
हाल के महीनों में, कच्चे तेल की कीमतों में वैश्विक उछाल देखा गया है। इसके परिणामस्वरूप, हाल के हफ्तों में पेट्रोल और डीजल की घरेलू कीमतों में मुद्रास्फीति के दबाव में वृद्धि हुई थी। दुनिया में भी सभी प्रकार की ऊर्जा में कमी और कीमतों में बढ़ोतरी देखी गई। भारत सरकार ने यह सुनिश्चित करने का प्रयास किया कि देश में ऊर्जा की कमी न हो और पेट्रोल व डीजल जैसी चीजें हमारी आवश्यकताओं को पूरा करने के लिए पर्याप्त रूप से उपलब्ध हों।
भारतीयों की उद्यमी क्षमता के दम पर भारतीय अर्थव्यवस्था ने कोविड-19 के चलते आई मंदी के माहौल से निकलकर एक महत्वपूर्ण रफ्तार पकड़ी है। अर्थव्यवस्था के सभी क्षेत्रों में- वह चाहे विनिर्माण, सेवा या कृषि हों- महत्वपूर्ण आर्थिक गतिविधियां तेजी से बढ़ रही हैं।
अर्थव्यवस्था को और रफ्तार देने के लिए, भारत सरकार ने डीजल और पेट्रोल पर उत्पाद शुल्क काफी कम करने का फैसला किया है।
पेट्रोल और डीजल पर उत्पाद शुल्क में कमी से खपत बढ़ेगी और मुद्रास्फीति कम रहेगी, जिससे गरीब और मध्यम वर्ग को मदद मिलेगी। आज के फैसले से समग्र आर्थिक चक्र को और गति मिलने की उम्मीद है।
राज्यों से भी आग्रह किया गया है कि वे उपभोक्ताओं को राहत देने के लिए उसी हिसाब से पेट्रोल और डीजल पर वैट कम करें।
एमजी/एएम/एएस
(Visitor Counter : 212
सड़क परिवहन एवं राजमार्ग मंत्रालय
लद्दाख में राष्ट्रीय राजमार्ग 301 पर 230 किलोमीटर लंबी कारगिल-जेंस्कर सड़क का उन्नयन एवं चौड़ीकरण कार्य शुरू हुआ: श्री नितिन गडकरी
केंद्रीय सड़क परिवहन एवं राजमार्ग मंत्री श्री नितिन गडकरी ने कहा है कि लद्दाख में राष्ट्रीय राजमार्ग 301 के महत्वपूर्ण खंड पर 230 किलोमीटर लंबी कारगिल-जेंस्कर सड़क का उन्नयन एवं चौड़ीकरण कार्य शुरू किया गया है। उन्होंने ट्वीट्स की एक श्रृंखला में कहा कि इस विस्तृत परियोजना को 8 पैकेज में विभाजित किया गया है। इसके 5वें पैकेज को सफलतापूर्वक पूरा कर लिया गया है जबकि पैकेज 6 और पैकेज 7 इसी वित्त वर्ष के लिए निर्धारित हैं। उन्होंने कहा कि इन 3 पैकेजों के तहत 97.726 किलोमीटर लंबी सड़क में 13 प्रमुख पुल, 18 छोटे पुल और 620 पुलिया शामिल हैं।
श्री गडकरी ने कहा कि यह काफी चुनौतियों वाला इलाका है जहां एक ओर गहरी खाई है तो दूसरी ओर खड़ी पहाड़ी है। उन्होंने कहा कि इस क्षेत्र में कम वनस्पतियों और कम ऑक्सीजन स्तर के साथ ही वातावरण काफी सख्त है। साथ ही अत्यधिक ठंडी जलवायु चुनौतियों को कहीं बढ़ा देती है। इस इलाके के आधे से अधिक हिस्से में बस्ती और नेटवर्क कनेक्टिविटी का अभाव है।
श्री गडकरी ने कहा कि कार्य पूरा होने पर सभी मौसम के अनुकूल यह सड़क एक महत्वपूर्ण बुनियादी ढांचा परिसंपत्ति के रूप में काम करेगी। इससे सेना और भारी सैन्य साजोसामान की आवाजाही में सुविधा होगी। उन्होंने कहा कि अपने सामरिक महत्व से इतर यह परियोजना आसपास के क्षेत्र में आर्थिक विकास और पर्यटन को बढ़ावा देने के लिए तैयार है।
श्री गडकरी ने कहा कि प्रधानमंत्री श्री नरेन्द्र मोदी के दूरदर्शी नेतृत्व में की गई यह महत्वपूर्ण पहल सीमावर्ती इलाकों में कुशल, सुगम एवं पर्यावरण के अनुकूल मोबिलिटी सुनिश्चित करने की प्रतिबद्धता दर्शाती है।
प्रधानमंत्री कार्यालय
प्रधानमंत्री ने टोक्यो ओलंपिक,2020 में कुश्ती में रजत पदक जीतने पर रवि कुमार दहिया को बधाई दी
प्रधानमंत्री श्री नरेन्द्र मोदी ने रवि कुमार दहिया को टोक्यो ओलंपिक,2020 में कुश्ती में रजत पदक जीतने पर बधाई दी है और उन्हें एक उत्कृष्ट पहलवान कहा है।
प्रधानमंत्री ने एक ट्वीट में कहा;
"रवि कुमार दहिया एक बेहतरीन पहलवान हैं! उनकी दृढ़ता और मुकाबला करने की भावना उत्कृष्ट हैं। #Tokyo2020 में रजत पदक जीतने के लिए उन्हें बधाई। भारत को उनकी उपलब्धियों पर बहुत गर्व है।"
प्रधानमंत्री कार्यालय
प्रधानमंत्री ने अहमदाबाद के अस्पताल में आग लगने के कारण कई लोगों की मौत होने पर गहरा शोक व्यक्त किया
प्रधानमंत्री श्री नरेन्द्र मोदी ने अहमदाबाद के एक अस्पताल में आग लगने के कारण कई लोगों की मौत होने पर गहरा शोक व्यक्त किया है।
प्रधानमंत्री ने एक ट्वीट में कहा,
‘अहमदाबाद में एक अस्पताल में आग लगने के त्रासदीपूर्ण हादसे से अत्यंत दुखी हूं। शोक संतप्त परिवारों के प्रति गहरी संवेदनाएं। घायलों के शीघ्र ठीक होने की मंगल-कामना करता हूं। इस हादसे एवं मौजूदा स्थिति के बारे में मुख्यमंत्री @vijayrupanibjp जी और महापौर @ibijalpatel जी से बात की। प्रशासन प्रभावित लोगों को हरसंभव सहायता प्रदान कर रहा है।’
रक्षा मंत्रालय
सीमा सड़क संगठन 15 जून, 2023 तक अमरनाथ यात्रा मार्ग पर मरम्मत का कार्य पूरा कर लेगा
सीमा सड़क संगठन  01 जुलाई 2023 को अमरनाथ यात्रा के शुरू होने से पहले 15 जून 2023 तक यात्रा मार्ग पर मरम्मत का कार्य पूरा कर लेगा। इस कार्य के दायरे में मार्ग पर जमी बर्फ की सफाई, मार्ग को चौड़ा करना, सभी पैदल पुलों की मरम्मत, हैंड रेलिंग, ब्रेक वॉल फिक्सिंग का निर्माण आदि का कार्य सम्मिलित है।
इससे पहले बालतल से पवित्र अमरनाथ जी की गुफा तक यात्रा मार्ग का रखरखाव जम्मू-कश्मीर प्रशासन के लोक निर्माण विभाग द्वारा किया जाता था और चंदनवाड़ी से पवित्र गुफा तक का मार्ग पहलगाम विकास प्राधिकरण द्वारा किया जाता था। मार्ग के रखरखाव और उन्नयन का कार्य सितंबर 2022 में सीमा सड़क संगठन  को सौंप दिया गया था।
कार्मिक, लोक शिकायत एवं पेंशन मंत्रालय
डॉ. जितेन्द्र सिंह ने विश्व पर्यावरण दिवस 2018 पर आयोजित एक कार्यक्रम का उद्घाटन किया
डॉ. जितेन्द्र सिंह ने “पर्यावरण और परिवेश की स्वच्छता को एक जन अभियान में तब्दील किया जाना चाहिए”
केन्द्रीय पूर्वोत्तर क्षेत्र विकास  राज्य मंत्री , प्रधानमंत्री कार्यालय, कार्मिक, लोक शिकायत, पेंशन, परमाणु ऊर्जा एवं अंतरिक्ष राज्य मंत्री डॉ. जितेन्द्र सिंह ने विश्व पर्यावरण दिवस 2018 के अवसर पर आयोजित एक कार्यक्रम का उद्घाटन किया।
इस कार्यक्रम का आयोजन इंडियन इंस्टीट्यूट ऑफ इकॉलॉजी एंड एनवायरमेंट और इसके अन्य सहयोगियों ने मिलकर किया। इस वर्ष विश्व पर्यावरण दिवस की थीम है “बीट प्लास्टिक पॉल्यूशन।“
इस अवसर श्री सिंह ने कहा कि विश्व पर्यावरण दिवस हमें पर्यावरण के संरंक्षण के प्रति पुन: समर्पित भाव से कार्य करने का अवसर प्रदान करता है। उन्होंने कहा कि पर्यावरण की रक्षा के लिए हमें अभी बहुत कार्य करने की आवश्यकता है।
प्रधानमंत्री श्री नरेन्द्र मोदी के नेतृत्व वाली राष्ट्रीय जनतांत्रिक गठबंधन सरकार द्वारा शुरू किये गए स्वच्छता अभियान के बारे में उन्होंने का कि यह अब जन अभियान बन चुका है। डॉ. जितेन्द्र सिंह ने बताया कि लड़कियों के लिए शौचालय बनाने पर विशेष ध्यान दिया गया है और पिछले एक वर्ष के दौरान 4 लाख टॉयलेट का निर्माण हुआ है। साथ ही चार वर्ष के कार्यकाल में कुल 7.5 करोड़ शौचालय बनाए गए हैं। उन्होंने बताया कि सरकार ने स्वच्छता के प्रति जागरूकता फैलाने के लिए कई पहल की हैं। श्री सिंह ने कहा कि स्वच्छ पर्यावरण के लक्ष्य को हासिल करने के लिए लोगों की सोच में भी बदलाव का जरूरत है।
डॉ. जितेन्द्र सिंह ने बताया कि इस वर्ष पर्यावरण दिवस की थीम “बीट प्लास्टिक पॉल्यूशन” बेहद महत्वपूर्ण है। उन्होंने कहा कि लोगों को प्लास्टिक से समुद्री जीवन, मानवीय स्वास्थ्य और पर्यावरण को पर पड़ने वाले नकारात्मक प्रभावों के बारे में जागरूक करने की आवश्यकता है। श्री सिंह ने कहा कि प्लास्टिक पॉल्यूशन को बड़े स्तर पर जागरूकता पैदा करने से ही रोका जा सकता है।
प्रधानमंत्री कार्यालय
प्रधानमंत्री ने नवरोज़ के अवसर पर शुभकामनाएं दीं
प्रधानमंत्री श्री नरेन्द्र मोदी ने पारसी नववर्ष नवरोज़ के विशेष अवसर पर अपनी शुभकामनाएं दी हैं।
अपने एक ट्वीट में प्रधानमंत्री ने कहा:
“नवरोज़ मुबारक!
पारसी नव वर्ष के विशेष अवसर पर शुभकामनाएँ। भारत पारसी समुदाय की संस्कृति और परंपराओं पर बेहद गर्व का अनुभव करता है। पारसी समुदाय ने हमारी राष्ट्रीय प्रगति को उल्लेखनीय रूप से समृद्ध किया है। मैं प्रसन्नता, बेहतर स्वास्थ्य और समृद्धि से परिपूर्ण वर्ष के लिए प्रार्थना करता हूं।''
रक्षा मंत्रालय
उपराष्ट्रपति ने एनसीसी गणतंत्र दिवस शिविर का उद्घाटन किया
श्री जगदीप धनखड़ ने राष्ट्र निर्माण में एनसीसी के योगदान की सराहना की
उपराष्ट्रपति श्री जगदीप धनखड़ ने 7 जनवरी, 2023 को नई दिल्ली में एनसीसी गणतंत्र दिवस शिविर 2023 का औपचारिक रूप से उद्घाटन किया। इस अवसर पर सेना, नौसेना और वायु सेना के तीनों विंगों से निर्मित एनसीसी कैडेटों के एक दल ने उपराष्ट्रपति को सलामी गारद दी। उपराष्ट्रपति ने परेड का भी निरीक्षण किया।
श्री जगदीप धनखड़ ने कैडेटों को संबोधित करते हुए युवा छात्रों में चरित्र, भातृत्व और निस्वार्थ सेवा की भावना पैदा करके राष्ट्र निर्माण में एनसीसी के योगदान की सराहना की। उन्होंने कहा कि एनसीसी ने वर्षों से प्रेरित और अनुशासित युवाओं का वास्तव में एक गतिशील और विविध कैडर का निर्माण किया है जो जीवन के सभी क्षेत्रों में उत्कृष्ट कार्य कर रहे हैं।
उपराष्ट्रपति ने कहा कि विश्व के सबसे बड़ा युवा संगठन एनसीसी के लिए और विशेष रूप से कर्तव्य पथ पर अमृतकाल में निष्पादन करने वाले कैडेटों के लिए यह हमेशा स्मरण करने वाला क्षण होगा।
श्री जगदीप धनखड़ ने "हॉल ऑफ फेम" का भी अवलोकन किया, जिसे हाल ही में पुनर्निर्मित किया गया है और फ्लैग एरिया का भी दौरा किया, जहां उन्होंने युवा कैडेटों को अपने-अपने राज्यों के बारे में जानकारी देते हुए सुना और उनके द्वारा तैयार किए गए फ्लैग ऐस में प्रदर्शित विभिन्न सामाजिक विषयों की सराहना की।
इस अवसर पर डीजी एनसीसी लेफ्टिनेंट जनरल गुरबीरपाल सिंह ने उपराष्ट्रपति को एनसीसी एलुमनी एसोसिएशन की सदस्यता प्रदान की।
74वां राष्ट्रीय कैडेट कोर  गणतंत्र दिवस शिविर  2023 दो जनवरी, 2023 को दिल्ली कैंट के करियप्पा परेड ग्राउंड में आरंभ हुआ। सभी 28 राज्यों और 8 केंद्रशासित प्रदेशों की 710 लड़कियों सहित कुल 2,155 कैडेट महीने भर चलने वाले इस शिविर में भाग ले रहे हैं।
इस शिविर में युवा आदान-प्रदान कार्यक्रम के हिस्से के रूप में 19 मित्र देशों के कैडेट और अधिकारी भी सहभागिता करेंगे।
शिविर में सहभागिता करने वाले कैडेट सांस्कृतिक प्रतियोगिताओं, राष्ट्रीय एकता जागरूकता कार्यक्रमों और विभिन्न संस्थागत प्रशिक्षण प्रतियोगिताओं जैसे कई कार्यकलापों में हिस्सा लेंगे। 26 जनवरी, 2023 को गणतंत्र दिवस परेड में दो एनसीसी मार्चिंग दल भाग लेंगे। विविध प्रकार के और इसके लिए आवश्यक कार्यकलाप 28 जनवरी, 2023 की सायं प्रधानमंत्री की रैली के साथ संपन्न होंगे।
संस्कृति मंत्रालय
राष्ट्रीय आधुनिक कला दीर्घा, नई दिल्ली इस माह ‘नाइट एट द म्यूजियम’ नामक एक अद्वितीय पहल की शुरुआत करेगी
राष्ट्रीय आधुनिक कला दीर्घा, नई दिल्ली  30 जनवरी, 2019 को ‘नाइट एट द म्यूजियम’ नामक पहल आयोजित करेगी। इंडिया आर्ट फेयर के सहयोग से रात 8 बजे से 11 बजे तक इस कार्यक्रम का पहली बार आयोजन किया जाएगा। एनजीएमए अपने प्रतिष्ठित स्थायी संग्रह के गाइडेड टूर का संचालन करेगी, जिसे स्थायी दीर्घा में देखने के लिए रखा गया है। इन प्रदर्शों में अमृता शेरगिल, रवीन्द्रनाथ टैगोर, राजा रवि वर्मा, नंदलाल बोस, जैमनी रॉय जैसे कुछ लोगों की कलाकृतियां शामिल हैं। दर्शकों को ‘रूपांतर’ नामक विशेष प्रदर्शनियों को देखने का भी अवसर मिलेगा। यह एनजीएमए के बहुमूल्य शिल्प कलाओं के साथ-साथ डांडी यात्रा की एक प्रदर्शनी है। यह एक ऐसी प्रदर्शनी है जो ऐतिहासिक डांडी यात्रा के प्रति श्रद्धांजलि अर्पित करती है। नियमित क्रियाकलाप के रूप में ‘नाइट एट द म्यूजियम’ का संचालन करना एनजीएमए का लक्ष्य है। प्रत्येक माह के अंतिम कार्यदिवस पर इसका आयोजन किया जाएगा।
एनजीएमए के अधिकारिक वेबसाइट और फेसबुक पेज पर क्रियाकलापों का विवरण उपलब्ध रहेगा। नवीनतम जानकारी के लिए कृपया एनजीएमए की वेबसाइट : http://ngmaindia.gov.in/ देखें।
नवीन एवं नवीकरणीय ऊर्जा मंत्रालय
भारतीय विद्युत बाज़ार हरित बनने की ओर
केंद्रीय विद्युत मंत्री ने वीडियो कॉन्फ्रेंसिंग के जरिए बिजली में ग्रीन टर्म अहेड मार्केट लॉन्च किया
दुनिया में नवीकरणीय ऊर्जा क्षेत्र के लिए मार्केट पहला विशेष उत्पाद है
जीटीएएम प्रतिस्पर्धी कीमतों तथा पारदर्शी और लचीली खरीद के माध्यम से आरई के खरीदारों को लाभान्वित करेगा: श्री आर के सिंह
पूरे देश के बाज़ार तक पहुंच प्राप्त करने से विक्रेताओं को भी लाभ होगा
भारतीय अल्पकालिक बिजली बाजार को हरित बनाने की दिशा में पहले कदम के रूप में,केन्द्रीय विद्युत तथा नवीन एवं नवीकरणीय ऊर्जा राज्य मंत्री  और कौशल विकास एवं उद्यमिता राज्य मंत्री श्री आर.के. सिंह ने आज, 1 सितंबर, 2020 को वीडियो कॉन्फ्रेंस के माध्यम से विद्युत क्षेत्र में पूरे देश के लिए ग्रीन टर्म अहेड मार्केट की शुरुआत की।
लॉन्च के बाद श्री सिंह ने कहा,“जीटीएएम प्लेटफॉर्म की शुरूआत आरई-समृद्ध राज्यों पर बोझ कम करेगी और अपने आरपीओ से आरई क्षमता को और अधिक विकसित करने के लिए उन्हें रियायत देकर प्रोत्साहित करेगी। यह आरई कारोबारी क्षमता संवर्धन को बढ़ावा देगा और देश के आरई क्षमता वृद्धि के लक्ष्यों को प्राप्त करने में मदद करेगा।" उन्होंने आगे कहा कि जीटीएएम प्लेटफॉर्म नवीकरणीय ऊर्जा क्षेत्र में प्रतिभागियों की संख्या में वृद्धि करेगा। यह प्रतिस्पर्धी कीमतों तथा पारदर्शी और लचीली खरीद के माध्यम से आरई के खरीदारों को लाभान्वित करेगा। पूरे देश के बाज़ार तक पहुंच प्राप्त करने से विक्रेताओं को भी लाभ होगा।
भारत सरकार ने 2022 तक आरई में 175 जीडब्लू क्षमता प्राप्त करने का लक्ष्य निधारित किया है, जिससे नवीकरणीय ऊर्जा का पूरे देश में विस्तार हो रहा है। ग्रीन टर्म अहेड मार्केट अनुबंधों से आरई उत्पादकों को नवीकरणीय ऊर्जा बेचने के लिए अतिरिक्त अवसर प्राप्त होंगे। संस्थान अपने नवीकरणीय खरीद दायित्व  को पूरा करने के लिए प्रतिस्पर्धी कीमतों पर नवीकरणीय बिजली प्राप्त करने में सक्षम होंगे। यह हरित बिजली खरीदने के लिए पर्यावरण के प्रति जागरूक उपभोक्ताओं और संस्थाओं को एक मंच प्रदान करेगा।
जीटीएएम की मुख्य विशेषताएं:
1. जीटीएएम के माध्यम से लेन-देन द्विपक्षीय होगा, जिसमें खरीदार और विक्रेता की स्पष्ट पहचान होगी, इससे आरपीओ के लेखांकन में कोई कठिनाई नहीं होगी।
2. जीटीएएम अनुबंधों को सौर आरपीओ और गैर-सौर आरपीओ में अलग किया जाएगा क्योंकि आरपीओ लक्ष्य भी अलग किए गए हैं।
3. इसके अलावा, दो सेगमेंट के भीतर जीटीएएम अनुबंधों में ग्रीन इंट्राडे, डे अहेड कांटिनजेंसी, दैनिक और साप्ताहिक अनुबंध होंगे
ए) ग्रीन इंट्राडे कॉन्ट्रैक्ट और डे अहेड कांटिनजेंसी अनुबंध - बोली-प्रक्रिया 15-मिनट के समय-वार मेगावाट आधार पर होगी।
बी) दैनिक और साप्ताहिक अनुबंध - बोली का एमडब्लूएच के आधार पर होगी। खरीदार और विक्रेता, दोनों बोली प्रस्तुत कर सकते हैं, हालांकि विक्रेता 15 मिनट के समय की ब्लॉक वार मात्रा  के साथ कीमत  के संदर्भ में प्रोफ़ाइल प्रदान करेगा। अनुबंध निष्पादित होने के बाद प्रोफ़ाइल के अनुसार शेड्यूल बनाये जायेंगे। कई खरीदारों के मामले में, प्रोफ़ाइल को प्रो-राटा के आधार पर आवंटित किया जाएगा।
4. मूल्य की खोज निरंतरता के आधार पर होगी यानी मूल्य समय प्राथमिकता के आधार पर। इसके बाद, बाजार की स्थितियों को देखते हुए दैनिक और साप्ताहिक अनुबंधों के लिए खुली नीलामी शुरू की जा सकती है।
5. जीटीएएम अनुबंध के माध्यम से निर्धारित ऊर्जा को खरीदार का आरपीओ अनुपालन माना जाएगा।
केंद्रीय ऊर्जा मंत्री ने यह भी उल्लेख किया कि नवीकरणीय ऊर्जा के संवर्धन के लिए बिजली बाजार में पेश किए जाने वाले अन्य उत्पादों को तैयार किया जा रहा है और जल्द ही इन्हें पेश किया जाएगा।
रक्षा मंत्रालय
भारत-अमेरिका ने एल्मेंडोर्फ रिचर्डसन, अलास्का  के संयुक्त बेस पर प्रशिक्षण अभ्यास "पूर्व युद्ध अभ्यास" का शुभारंभ किया
भारत-अमरीका ने अमरीका के अलास्का में स्थित संयुक्त बेस एल्मेंडॉर्फ रिचर्डसन में एक उद्घाटन समारोह के साथ 15 अक्तूबर, 2021 को संयुक्त प्रशिक्षण अभ्यास के 17वें संस्करण "पूर्व युद्ध अभ्यास-21" का शुभारंभ किया। इस अवसर पर दोनों देशों के राष्ट्रगान, "जन गण मन" और "द स्टार स्पैंगल्ड बैनर" को बजाने के साथ-साथ राष्ट्रीय ध्वज फहराए गए।
इस अभ्यास में 40वीं कैवलरी रेजिमेंट के फर्स्ट स्क्वाड्रन  के 300 अमेरिकी सैनिक और भारतीय सेना के 7 मद्रास इन्फैंट्री बटालियन ग्रुप के 350 सैनिक भाग ले रहे हैं। 14 दिनों के इस प्रशिक्षण कार्यक्रम में संयुक्त राष्ट्र के जनादेश के तहत विद्रोह/आतंकवाद के खिलाफ अभियान के रूप में संयुक्त प्रशिक्षण जैसी गतिविधियाँ शामिल हैं।
उद्घाटन समारोह के दौरान, अमेरिकी सेना में अलास्का के कमांडर मेजर जनरल ब्रायन आइफलर ने औपचारिक रूप से भारतीय दल का स्वागत किया। उन्होंने दोनों टुकड़ियों से अभ्यास के प्रशिक्षण उद्देश्यों को सफलतापूर्वक पूरा करने लिए सामंजस्य और अंतर-संचालन में सुधार पर ध्यान केंद्रित करने का आग्रह किया। उन्होंने दोनों देशों के सैनिकों के बीच विचारों, अवधारणाओं और सर्वोत्तम कार्यप्रणालियों के मुक्त आदान-प्रदान और एक-दूसरे के अनुभवों से सीखने की आवश्यकता पर जोर दिया।
संयुक्त अभ्यास से दोनों सेनाओं को एक-दूसरे को बेहतर तरीके से जानने, अपने व्यापक अनुभव साझा करने और सूचना के आदान-प्रदान के माध्यम से स्थिति के अनुसार जागरूकता बढ़ाने में सुविधा होगी। इससे उन्हें संयुक्त राष्ट्र के कार्यक्षेत्र के अंतर्गत शीतकालीन जलवायु परिस्थितियों जैसे पहाड़ी इलाकों में बटालियन स्तर पर संयुक्त अभियान चलाने में भी मदद मिलेगी।
गृह मंत्रालय
श्री अमित शाह ने कहा कि श्री नरेंद्र मोदी की सरकार इस बात का प्रयास कर रही है कि सीमा पर तैनात प्रत्येक जवान कम से कम सौ दिन परिवार के साथ व्यतीत कर सके
सशस्त्र सीमा बल यह सुनिश्चित करे कि अनुकूल पड़ोसियों के साथ भारत की सीमाओं का देश के खिलाफ गतिविधियों के लिए दुरुपयोग न हो: श्री अमित शाह
चुनाव लोकतंत्र का महोत्सव, शांतिपूर्ण मतदान कराने में सशस्त्र सीमा बल के जवानों की भूमिका महत्वपूर्ण - श्री अमित शाह
नशीले पदार्थों की तस्करी हो या वामपंथी उग्रवाद सभी को रोकने में सशस्त्र सीमा बल ने महत्वपूर्ण भूमिका निभाई है: श्री अमित शाह
(केंद्रीय गृह मंत्री श्री अमित शाह ने सशस्त्र सीमा बल की 56वीं वर्षगांठ के मौके पर आयोजित कार्यक्रम में कहा कि सशस्त्र सीमा बल ने सदैव निष्ठा के साथ कार्य किया है और देश के सामने अनेकों आंतरिक चुनौतियों के समय इस बल के जवानों ने प्राणों की चिंता किए बगैर देश में शांति व्यवस्था स्थापित करने में अपना अतुलनीय योगदान दिया है । श्री अमित शाह ने कहा कि जब भी भारत की एकता और अखंडता का इतिहास लिखा जाएगा सशस्त्र सीमा बल का नाम स्वर्ण अक्षरों में लिखा जाएगा । उन्होंने कहा कि सीमा सुरक्षा बल ने विशिष्ट भौगोलिक परिस्थितियों में रहते हुए नागरिकों को एक इकाई के रूप में जोड़ने का काम किया है। श्री शाह का कहना था कि चाहे मित्र राष्ट्र की सीमाएं हों, नक्सल प्रभावित क्षेत्र हो या कश्मीर में तैनाती, हर समय इस बल के जवान राष्ट्र के लिए बलिदान को तैयार रहते हैं।
श्री अमित शाह ने शहीद नीरज क्षेत्री को याद करते हुए कहा कि झारखंड में शहीद इस जवान की शहीदी आने वाली पीढ़ियों के लिए प्रेरणा का स्रोत बनेगी। उन्होंने यह भी बताया कि श्री नरेंद्र मोदी सरकार ने शहीद जवानों की याद में पुलिस स्मारक बनाया है जो पुलिस की वीर गाथा कहने के लिए तैयार किया गया है|
श्री अमित शाह का कहना था कि आज विश्व में आवागमन सरल होने से जो देश भारत में शांति नहीं देखना चाहते वह तरह-तरह के कुप्रयास करते रहते हैं किंतु सशस्त्र सीमा बल के जवान उनके मंसूबों को नाकाम करते रहते है । नशीले पदार्थों की तस्करी हो या वामपंथी उग्रवाद सभी को रोकने में सशस्त्र सीमा बल ने महत्वपूर्ण भूमिका निभाई है। उन्होंने भारत-नेपाल सीमा का जिक्र करते हुए कहा कि कई बार विदेशी नागरिकों को इस सीमा से घुसपैठ करते हुए सशस्त्र सीमा बल के जवानों ने पकडा है।
श्री शाह ने कहा कि प्राकृतिक आपदा में सशस्त्र सीमा बल के जवानों का सकारात्मक योगदान होता है। उनका यह भी कहना था कि चुनाव लोकतंत्र का महोत्सव होता है जिसमें शांतिपूर्ण मतदान कराने में इस बल के जवानों की महत्वपूर्ण भूमिका होती है और विभिन्न मौकों पर सशस्त्र सीमा बल के जवानों का मानवीय चेहरा लोगों को जोडने का काम करता है। सशस्त्र सीमा बल पहला ऐसा सुरक्षा बल है जिसमें वर्ष 2007 में महिलाओं को शामिल किया गया और वह कंधे से कंधा मिलाकर महिला शक्ति को प्रेरणा देने का काम कर रही हैं।
श्री अमित शाह ने कहा कि श्री नरेंद्र मोदी की सरकार इस बात का प्रयास कर रही है कि प्रत्येक जवान जो सीमा पर तैनात है, अपने परिवार के साथ कम से कम सौ दिन व्यतीत कर सके ।
प्रधानमंत्री कार्यालय
प्रधानमंत्री 12 सितम्बर को किसान मन-धन योजना की शुरूआत करेंगे
अन्न दाताओं का जीवन सुरक्षित करेंगे
झारखंड में 400 एकलव्य मॉडल आवासीय विद्यालयों का उद्घाटन करेंगे
प्रधानमंत्री रांची में नये झारखंड विधानसभा भवन का भी उद्घाटन करेंगे
प्रधानमंत्री श्री नरेन्द्र मोदी 12 सितम्बर को रांची, झारखंड में किसान मन-धन योजना की शुरूआत करेंगे। इस योजना के तहत 60 वर्ष की आयु के पांच करोड़ छोटे और सीमांत किसानों को न्यूनतम 3,000 रूपये प्रतिमाह की पेंशन उपलब्ध कराके उनका जीवन सुरक्षित किया जायेगा।
इस योजना के लिए अगले तीन वर्षों के लिए 10,774 करोड़ रुपये का परिव्यय रखा गया है।
सभी छोटे और सीमांत किसान जिनकी आयु वर्तमान में 18 से 40 वर्ष के बीच है, वे इस योजना के लिए आवेदन कर सकते हैं।
किसान अपना मासिक योगदान पीएम-किसान की किस्तों से या सीएससी के माध्यम से कर सकते हैं।
प्रधानमंत्री श्री नरेंद्र मोदी आदिवासी बहुल क्षेत्रों में अनुसूचित जनजाति के छात्रों को उच्च प्राथमिक, माध्यमिक और वरिष्ठ माध्यमिक स्तर की शिक्षा प्रदान करने के लिए 400 एकलव्य मॉडल आवासीय विद्यालयों का भी उद्घाटन करेंगे।
प्रधानमंत्री श्री नरेंद्र मोदी नई झारखंड विधानसभा भवन का भी उद्घाटन करेंगे और रांची में नए सचिवालय भवन की आधारशिला रखेंगे।
अपनी यात्रा के दौरान श्री मोदी साहेबगंज में मल्टी-मॉडल टर्मिनल का भी उद्घाटन करेंगे।
स्वास्थ्य एवं परिवार कल्याण मंत्रालय
कोविड-19 पर अपडेट
स्वस्थ होने की दर में सुधार, दर अब 41.57% हुई
भारत सरकार कोविड-19 की रोकथाम, उसे फैलने से रोकने और प्रबंधन के लिए एक श्रेणीबद्ध, पूर्व-नियोजित और व्यावहारिक दृष्टिकोण के माध्यम से, राज्यों / संघ राज्य क्षेत्रों के साथ कई कदम उठा रही है। उच्चतम स्तर पर इनकी नियमित रूप से समीक्षा और निगरानी की जा रही है।
अब तक कुल 57,720 लोग ठीक हो चुके हैं। पिछले 24 घंटों में 3280 मरीजों का इलाज हो चुका है। इलाज के बाद स्वस्थ होने वाले लोगों की कुल दर 41.57% हो गई है। पुष्ट मामलों की कुल संख्या अब 138,845 हो गई है। सक्रिय चिकित्सा निगरानी के अंतर्गत आने वाले मामलों की संख्या 77,103 है।
कोविड-19 संबंधित तकनीकी मुद्दों पर सभी प्रामाणिक और अद्यतन जानकारी, दिशा-निर्देश और सलाह के लिए नियमित रूप से देखें:https://www.mohfw.gov.in/और @MoHFW_INDIA
कोविड-19 संबंधी तकनीकी सवाल इस पर technicalquery.covid19[at]gov[dot]in और अन्य सवाल ncov2019[at]gov[dot]in और @CovidIndiaSeva पर भेजे जा सकते हैं।
कोविड-19 के बारे में किसी भी सवाल के लिए, कृपया स्वास्थ्य और परिवार कल्याण मंत्रालय के हेल्पलाइन नम्बर : +91-11-23978046 या 1075  पर सम्पर्क करें। कोविड-19 पर राज्यों/संघ शासित प्रदेशों के हेल्पलाइन नम्बरों की सूची इस पर उपलब्ध है https://www.mohfw.gov.in/pdf/coronvavirushelplinenumber.pdf .